OBH 7634/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter

Az eljárás megindítása:
A panaszos kifogást nyújtott be az Országgyűlési Biztos Hivatalához, amelyben azt sérelmezte, hogy a 1053. Budapest, Vámház krt. 8. szám alatti épület földszintjén 1996. óta működő pizzéria feldolgozó helyiségéből  és konyhájából - az állandóan nyitvatartott ablakokon keresztül - "nagy bűz árad ki és a falon keresztül is áthallatszik az edénycsörömpölés." Kifogásolta továbbá, hogy az üzlet hulladéktároló edényei is elviselhetetlen szagot árasztanak és a szemetes kukák mozgatásával is zajt csapnak.
Az egészséges környezethez való jog sérelmének gyanúja miatt a Budapest Főváros V.kerületi Önkormányzata jegyzőjétől és az országos tiszti főorvostól felvilágosítást kértem.
Az ügy jogszabályi háttere:
- 1995. évi LIII. tv.
- 4/1977. /I. 22./ Korm. rendelet
- 1949. évi XX. tv. 18. §-a.
A megállapított tényállás:
A szóban forgó üzlet 1997. elején kapott működési engedélyt "melegkonyhás pizzéria" üzletkör megnevezésű tevékenységre a szükséges szakhatósági hozzájárulások alapján.
A panaszos 1997. májusában az Országos Tisztiorvosi Hivatalhoz, szeptemberben pedig az V. kerületi Polgármesteri Hivatalhoz nyújtott panasza nyomán júniusban és júliusban az Állami Népegészségügyi és Tisztiorvosi szolgálat képviselői, szeptemberben a helyi polgármesteri hivatal, a Fogyasztóvédelmi Főfelügyelőség és a Munkaügyi Főfelügyelőség tagjaival helyszíni szemlét tartott. Egyik ellenőrzés sem állapította meg a panaszos által felvetett problémákat: az ellenőrzés időpontjaiban az udvaron zaj és ételszag nem volt érzékelhető, a pizzéria főzőterületén az elszívó berendezés működött, az ablakok és a gazdasági bejárat ajtaja zárva volt, a kuka pedig az egységhez tartozó gazdasági részen volt elhelyezve. 
A vizsgálat megállapításai:
Az érintett szervek a beérkezett kifogásokat rendre megvizsgálták és ellenőrzésük eredményéről a panaszost értesítették. Az ÁNTSZ és a Belváros-Lipótváros Polgármesteri Hivatala eljárásával alkotmányos jogsérelmet nem idézett elő, ezért a beadványt az állampolgári jogok országgyűlési biztosáról szóló 1993. évi LIX. tv. 19. § (2) bekezdése alapján - mint alaptalant - elutasítom.
Az 1993. évi LIX. tv. 19. § (1) bekezdése alapján a vizsgálat eredményéről a panaszost e jelentés egy példányának megküldésével értesítem. 

Budapest, 1998. május 30.

Dr. Polt Péter